জুন ২০১৪ বোর্নো স্টেট আক্রমণ

২০১৪ সালের ২০ থেকে ২৩ জুন পর্যন্ত নাইজেরিয়ার বোর্নো রাজ্যে ধারাবাহিক হামলার ঘটনা ঘটে। হামলায় ৯১ জন নারী ও শিশুকে অপহরণ করা হয় এবং ৭০ জনেরও বেশি মানুষ নিহত হয়। বোকা হারামকে এসব হামলার জন্য অভিযুক্ত করা হয়।

 পটভূমি 

বোকো হারাম হলো নাইজেরিয়ায় সক্রিয় একটি সশস্ত্র সন্ত্রাসী গোষ্ঠী, যাদের প্রধান লক্ষ্য হলো দেশে পশ্চিমা শিক্ষাব্যবস্থার বিস্তার রোধ ও নাইজেরিয়ায় শরিয়া শাসিত একটি রাষ্ট্র প্রতিষ্ঠা করা। তারা নাইজেরিয়ায় পশ্চিমা সংস্কৃতির প্রভাবকে নিজেদের জন্য প্রতিবন্ধক হিসেবে দেখে এবং তারা দাবি করে যে, দেশের অপরাধ প্রবণতার মূল কারণ হলো পশ্চিমা প্রভাব। বোকা হারামের বিদ্রোহ শুরু হওয়ার পর থেকে গোষ্ঠীটির হামলায় হাজার হাজার মানুষ নিহত হয়েছে এবং কেন্দ্রীয় সরকার সন্ত্রাসবিরোধী লড়াইয়ের অংশ হিসেবে ২০১৩ সালের মে মাসে বোর্নো রাজ্যে জরুরি অবস্থা ঘোষণা করে। তবে সরকারের এই পদক্ষেপ দেশের পরিস্থিতি স্থিতিশীল করতে ব্যর্থ হয়েছে। 

২০১৪ সালের দিকে বোকো হারামের হামলা আরও তীব্র হয়। ফেব্রুয়ারিতে গোষ্ঠীটি ডোরন বাগা ও ইজঘে গ্রামে ১০০-এর বেশি খ্রিস্টান পুরুষকে হত্যা করে বলে অভিযোগ করা হয়। একই মাসে যোবে রাজ্যের ফেডারেল সরকারি কলেজে একটি সন্ত্রাসী হামলায় ৫৯ জন ছেলে নিহত হয়।

২০১৪ সালের এপ্রিলের মধ্যভাগে প্রায় ৪,০০০ জন মানুষের মৃত্যুর জন্য বোকো হারামকে অভিযুক্ত করা হয়। এরপর সন্ত্রাসীরা একটি স্কুলে হামলা চালিয়ে ২৭৬ জন মেয়েকে অপহরণ করে চিবকে নিয়ে যায়, যার মধ্যে ৫৭ জন পালাতে সক্ষম হয় বলে রিপোর্ট করা হয়। এই ঘটনা নাইজেরিয়ার পরিস্থিতি সম্পর্কে আন্তর্জাতিক মনোযোগ আকর্ষণ করে এবং পশ্চিমা দেশগুলো বোকো হারামের বিরুদ্ধে লড়াইয়ে সহায়তার প্রতিশ্রুতি দেয়। অপহৃত মেয়েদের বিনিময়ে আটককৃত সন্ত্রাসীদের মুক্তির জন্য আলোচনাও হয়; কিন্তু তা স্থগিত থাকে। রাষ্ট্রপতি গুডলাক জোনাথন ঘোষণা করেন যে, সরকার এই ধরনের বিনিময় বিবেচনা করবে না। জুন মাস পর্যন্ত অপহৃত মেয়েদের অবস্থান অজানা থাকে। তবে নাইজেরীয় সেনাবাহিনী জানত যে, তাদের কোথায় রাখা হয়েছে। কিন্তু সেনাবাহিনী হামলা করে তাদের উদ্ধার করতে আতঙ্কিত ছিল। কারণ তারা আশঙ্কা করছিল যে, হামলা চালালে বোকো হারাম মেয়েদের হত্যা করতে পারে। এরপর থেকে নাইজেরিয়ার উত্তরাঞ্চলে অনেক স্বেচ্ছাসেবী সন্ত্রাসবিরোধী দে গঠন করা হয়েছে, যারা সীমিত সাফল্যের সাথে হামলা প্রতিহত করতে সক্ষম হয়েছে।

তবুও বোকো হারামের হামলা অব্যাহত থাকে। ২০ মে জোস অঞ্চলে দুইটি পৃথক বোমা হামলায় ১১৮ জন মানুষ নিহত হয়। পরের দিন একটি গ্রামে হামলায় প্রায় দুই ডজন মানুষ নিহত হয়। ১ জুন মুবিতে একটি বোমা বিস্ফোরণে প্রায় ৪০ জন নিহত হয়। ২০১৪ সালের ২ জুন বোর্নো রাজ্যের গওজা আঞ্চলিক গভর্নমেন্ট এলাকার তিনটি সম্প্রদায়ে এক হামলায় ৩০০ জনেরও অধিক গ্রামীণ ব্যক্তি নিহত হয়, যা গওজা হত্যাযজ্ঞ হিসেবে পরিচিত।

 অপহরণ 
এর কিছুদিনের মধ্যে, ২১–২২ জুন সন্দেহভাজন বোকো হারাম সদস্যরা বোর্নো রাজ্যের ডাম্বোয়া জেলায় কুম্মাবজা গ্রামসহ মোট তিনটি গ্রামে হামলা চালায়। প্রত্যক্ষদর্শীরা জানায় যে, হামলাকারীরা ৬০ জন নারী ও মেয়ে এবং ৩১ জন ছেলেকে অপহরণ করে। কিছু নারী বিবাহিত ছিলেন এবং তাদের শিশুদের বয়স মাত্র তিন বছরের কাছাকাছি ছিল। স্থানীয় নেতা আজি খালিল বলেন, হামলাকারীদের থেকে পালানোর চেষ্টা করার সময় চারজন গ্রামবাসীকে গুলি করে হত্যা করা হয়েছে। একজন প্রত্যক্ষদর্শী জানান যে, হামলায় প্রায় ৩০ জন পুরুষ নিহত হয়েছে।

হামলার পর বৃদ্ধ গ্রামবাসীরা ১৫ মাইল (২৪ কিলোমিটার) হেঁটে সামরিক ঘাঁটিতে হামলার তথ্য জানাতে এবং সাহায্য চাইতে যায়।  বোর্নো রাজ্যের গভর্নর কাশিম শেত্তিমা একটি সরকারি তদন্তের নির্দেশ দেন। কিন্তু খবর ফাঁস হলে জাতীয় সরকার কোনো অপহরণের ঘটনা ঘটেনি বলে অস্বীকার করে। একজন সরকারি মুখপাত্র জানান, "মাঠে কোনো প্রমাণ নেই যে, কোনো অপহরণ হয়েছে এবং দাবি করেন যে, শেত্তিমা নিশ্চিত করেছেন যে নিখোঁজ নারীরা কেবল অন্য গ্রামে গিয়েছিলেন। তবে একজন স্থানীয় রাজনীতিবিদ ও একাধিক প্রত্যক্ষদর্শী অ্যাজাঁস ফ্রান্স-প্রেসকে নিশ্চিত করেছেন যে, সেখানে অপহরণের ঘটনা ঘটেছে। নামপ্রকাশে অনিচ্ছুক নাইজেরিয়ার জাতীয় নিরাপত্তা সংস্থার একজন গোয়েন্দা কর্মকর্তা মার্কিন সংবাদ সংস্থা অ্যাসোসিয়েটেড প্রেসকে নিশ্চিত করেন যে, হামলা হয়েছে। তবে তিনি রিপোর্ট করেছেন যে, অপহরণের ঘটনা এর এক সপ্তাহ আগে ১৩ থেকে ১৫ জুনের মধ্যে ঘটেছে।

 বোমা বিস্ফোরণ ও গুলি চালানো 
২১ ও ২২ জুন বোকো হারাম সদস্যরা চিবকের কাছে চুহা এ, চুহা বি ও কোরংগিলিম গ্রামে হামলা চালায়। তখন হামলাকারীদের প্রতিরোধে সৈন্য ও সেচ্ছাসেবক বাহিনী প্রতিরোধ গড়ে তোলে। লড়াইয়ে গ্রামগুলি ধ্বংসপ্রায় হয়ে যায় এবং এতে কমপক্ষে ৪০ জন গ্রামবাসী নিহত হয়। ছয়জন সেচ্ছাসেবক ও ২৫ জন হামলাকারী হামলায় প্রাণ হারায়। এক সরকারি কর্মকর্তা দৃশ্যটি বর্ণনা করে বলেন: “আক্রান্ত মানুষের লাশগুলো...তিনটি গ্রামে ছড়িয়ে ছিটিয়ে আছে।”

২৩ জুন কানোর একটি কলেজে বোমা বিস্ফোরণে ৮ জন নিহত এবং প্রায় ২০ জন আহত হয়। ২৮ জুন রাতের বেলায় বাউচির একটি যৌনকর্মী কেন্দ্রে বোমা বিস্ফোরণে ১১ জন মারা যায় এবং ২৮ জন আহত হয়।

 বিশ্লেষণ 
বিশ্লেষক জ্যাকব জেন্ন বলেন যে, নতুন হামলাগুলো প্রমাণ করে যে, আন্তর্জাতিক প্রচেষ্টা বোকো হারামের আক্রমণ ঠেকাতে ব্যর্থ হয়েছে। নিরাপত্তা বিশ্লেষক রায়ান কামিং বলেন, নতুন অপহরণের ঘটনা সম্ভবত চিবক অপহরণের নজরকাড়া ঘটনা থেকে মনোযোগ ঘোরানোর জন্য এবং বন্দী বিনিময় চুক্তিতে চাপ জোরদার করার উদ্দেশ্যে হতে পারে।

 পরবর্তী ঘটনা 
২০১৪ সালের ৭ জুলাই রিপোর্ট করা হয় যে, অপহৃত ৬০ জনেরও বেশি নারী বোকো হারামের হাত থেকে ফেরত আসতে সক্ষম হয়েছে বা তাদের মুক্তি দেওয়া হয়েছে।

 আরো দেখুন 

 বোকো হারাম
 বোকো হারাম বিদ্রোহ

 তথ্যসূত্র 

বিষয়শ্রেণী:২০১৪-এর সশস্ত্র সংঘাত
বিষয়শ্রেণী:২০১৪-এ অপরাধ
বিষয়শ্রেণী:নাইজেরিয়ায় নারীর প্রতি সহিংসতা